Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 168/08)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 82/99

1. Αρμόδια εθνική αρχή Ονομασία: Direcção-Geral do Desenvolvimento Rural

Διεύθυνση: Av. Defensores de Chaves, n.o 6, P-1049-063 Lisboa

Τηλ. (351) 213 18 43 00

Φαξ (351) 213 52 13 46.

2. Αιτούσα ομάδα 2.1. Ονομασία: ACPA - Associação de Criadores de Porco Alentejano

2.2. Διεύθυνση: Rua Armação de Pêra, n.o 7, P-7670 Ourique

Τηλ. (351-286) 51 80 30

Φαξ (351-286) 51 20 70

2.3. Σύνθεση: παραγωγός/μεταποιητής (x) άλλος ( ).

3. Τύπος του προϊόντοσ: Κατηγορία 1.1 - Κρέας και παραπροϊόντα σφαγίου.

4. Περιγραφή των προδιαγραφών (σύνοψη των απαιτήσεων του άρθρου 4 παράγραφος 2)

4.1. Ονομασία: Carne de Porco Alentejano.

4.2. Περιγραφή: Ως "Carne de Porco Alentejano" νοείται το κρέας που λαμβάνεται από τον τεμαχισμό των σφαγίων χοίρων της φυλής Alentejana που σφάζονται σε ηλικία μεταξύ 8 και 14 μηνών, τα οποία έχουν εγγραφεί στο πορτογαλικό γενεαλογικό βιβλίο χοιροειδών (τμήμα: φυλή Alentejana) ή που έχουν εγγραφεί στο βιβλίο γεννήσεων και προέρχονται από γονείς που είναι εγγεγραμμένοι στο γενεαλογικό βιβλίο ή στο ζωοτεχνικό μητρώο της φυλής. Τα ζώα αυτά πρέπει να έχουν γεννηθεί, εκτραφεί και σφαγεί στην γεωγραφική περιοχή που οριοθετείται κατωτέρω.

Το κρέας του χοίρου του Alentejo προέρχεται από σφάγια, το ελάχιστο βάρος των οποίων είναι 50 kg και το μέγιστο βάρος 100 kg. Το λίπος είναι στιλπνό, συνεκτικό, μη εξιδρωματικό και λευκού χρώματος. Το χρώμα του κρέατος ποικίλλει μεταξύ ανοικτού ροζ και σκούρου ροζ. Το κρέας αυτό, που διακρίνεται από την λεπτή υφή της σάρκας του είναι πολύ εύγευστο και χυμώδες. 24 ώρες μετά τη σφαγή το pH του κυμαίνεται μεταξύ 5,7 και 6,0.

4.3. Γεωγραφική περιοχή: Η γεωγραφική περιοχή παραγωγής, η οποία οριοθετείται λαμβανομένης υπόψη της ιδιαιτερότητας του τρόπου παραγωγής και λαμβανομένων υπόψη των οργανοληπτικών χαρακτηριστικών του προϊόντος και της τεχνογνωσίας των κατοίκων, περιλαμβάνει τις κοινότητες Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (με εξαίρεση την freguesia S. João Baptista), Elvas (με εξαίρεση την freguesia S.Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (με εξαίρεση την freguesia S.Matias do Castelo), Grândola (με εξαίρεση την freguesia Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (με εξαίρεση τις freguesias Vila Nova de Mil Fontes και S. Teotónio), Santiago de Cacém (με εξαίρεση την freguesia του Santo André) και Sines.

4.4. Απόδειξη προέλευσης: Της ονομασίας προέλευσης "Carne de Porco Alentejano" επιτρέπεται να τύχουν μόνο τα ζώα που έχουν εκτραφεί στις γεωργικές εκμεταλλεύσεις που βρίσκονται στη γεωγραφική περιοχή παραγωγής, οι οποίες τηρούν τους όρους εκτροφής που περιγράφονται στο έγγραφο με τίτλο "Περιγραφή των προδιαγραφών - Carne de porco Alentejano - ΟΠ" και υπόκεινται στο καθεστώς ελέγχου και πιστοποίησης που προβλέπεται στο έγγραφο με τίτλο "κανόνες ελέγχου και πιστοποίησης του χοιρείου κρέατος του Alentejo".

4.5. Μέθοδος παραγωγής: Το κρέας λαμβάνεται με τεμαχισμό των σφαγίων χοίρων της φυλής Alentejana, που είναι εγγεγραμμένοι στο πορτογαλικό γενεαλογικό βιβλίο χοιροειδών (τμήμα φυλή Alentejana) ή στο βιβλίο γεννήσεων, και οι οποίοι έχουν εκτραφεί σε γεωργοκτηνοτροφικές εκμεταλλεύσεις που βρίσκονται στη γεωγραφική περιοχή, όπως περιγράφεται ανωτέρω, με εξαίρεση τα αναπαραγωγικά ζώα. Τα ζώα μεταφέρονται προς τον τόπο σφαγής με τα κατάλληλα μέσα, αποφεύγοντας καταστάσεις στρες. Η διάρκεια της μεταφοράς δεν επιτρέπεται να υπερβεί τις 8 συναπτές ώρες και η χρησιμοποίηση ηρεμιστικών απαγορεύεται. Η φόρτωση και η εκφόρτωση των ζώων πραγματοποιείται από αποβάθρες ή ράμπες. Πριν από τη σφαγή, τα ζώα πρέπει υποχρεωτικά να διατηρηθούν επί περίοδο αναμονής 24 ωρών, σε κατάλληλους χώρους όπου διαθέτουν αποκλειστικά πόσιμο νερό. Η σφαγή και ο τεμαχισμός επιτρέπονται μόνο σε σφαγεία και εργαστήρια που έχουν εγκριθεί από την Ευρωπαϊκή Ένωση και έχουν λάβει ευνοϊκή γνώμη εκ μέρους του ιδιωτικού οργανισμού πιστοποίησης και ελέγχου (OPC). Πριν από τη σφαγή, πραγματοποιείται υποχρεωτικά αναισθητοποίηση των ζώων, η οποία ακολουθείται αμέσως από αφαίμαξη και απεντέρωση. Η αλυσίδα σφαγής είναι συνεχής, κατά τρόπον ώστε να μειώνεται ο κίνδυνος μικροβιακής μόλυνσης. Η σφαγή καθώς και οι εργασίες τεμαχισμού πραγματοποιούνται παρουσία αντιπροσώπου του OPC.

Στη συνέχεια λαμβάνει χώρα η ψύξη των σφαγίων, η οποία πραγματοποιείται βραδέως κατά τρόπο, ώστε να επιτευχθεί θερμοκρασία 1 °C σε πέντε ώρες. Η ωρίμανση, η οποία πραγματοποιείται σε 1 °C συνεχίζεται επί τουλάχιστον δύο ημέρες μετά τη σφαγή. Απαγορεύεται οιαδήποτε κατάψυξη των σφαγίων ή του κρέατος. Απορρίπτονται τα σφάγια ή τα τεμάχια που έχουν υποστεί οιαδήποτε ζημία κατά τη διάρκεια της περιόδου αναμονής ή κατά τη διάρκεια των εργασιών σφαγής, αφαίμαξης, απεντέρωσης, ψύξης, τεμαχισμού ή ωρίμανσης.

4.6. Δεσμός: Ήδη κατά την εποχή της ρωμαϊκής αυτοκρατορίας, τα προϊόντα που παράγονταν από τους χοίρους της περιοχής είχαν καλή φήμη και συγκαταλέγονταν με το ελαιόλαδο, το κρασί και τα ευγενή μέταλλα μεταξύ των πρώτων υλών που εισήγαγαν οι Ρωμαίοι και που κοσμούσαν τα τραπέζια τους για να εντυπωσιάσουν τους καλεσμένους τους.

Μέχρι τη δεκαετία του '60, ο χοίρος της φυλής Alentejana εξασφάλιζε το μεγαλύτερο μέρος του εφοδιασμού σε κρέας του συνόλου της χώρας. Την εποχή εκείνη, οι κτηνοτρόφοι οδηγούσαν τα κοπάδια με δικά τους μέσα, μέχρι τα μεγάλα αστικά κέντρα, στα οποία ήταν εγκατεστημένα τα κυριότερα σφαγεία. Στην επαρχία, μακριά από τις μεγάλες πόλεις, η παραδοσιακή σφαγή του χοίρου παρείχε κρέας για όλο το έτος. Αργότερα, με τη διάδοση των πρώιμων φυλών, πολλοί κτηνοτρόφοι αντικατέστησαν, στις εκμεταλλεύσεις τους, τους χοίρους της φυλής Alentejana, με ζώα περισσότερο παραγωγικών φυλών. Από το 1992 η κατάσταση αυτή παρουσιάζει αντίστροφη τάση. Σήμερα, όπως σε παλαιότερες εποχές, υπάρχει μεγαλύτερο ενδιαφέρον για την εκτροφή ζώων που είναι ειδικά προσαρμοσμένα στο εκτατικό σύστημα εκτροφής, κατά τρόπο ώστε να αξιοποιείται το montado του Alentejo και να βελτιώνονται οι περιβαλλοντικές συνθήκες της περιοχές, η οποία απειλείτο με απερήμωση λόγω της εξόδου του πληθυσμού και των ζώων. Πράγματι, η εκτροφή των ζώων αυτών είναι άρρηκτα συνδεδεμένη με τη βοσκή σε δάση δρυών, χαρακτηριστικό στοιχείο όλης της περιοχής παραγωγής. Τα βελανίδια της δρυός και της φελλοδρυός, οι καρποί του montado, αποτελούν ένα ουσιαστικό στοιχείο στη διατροφή των ζώων αυτών, που επηρεάζει αδιαφιλονίκητα τα οργανοληπτικά χαρακτηριστικά του κρέατός τους.

4.7. Δομή του ελέγχου: Ονομασία: Agricert - Certificação de produtos alimentares, LDA

Διεύθυνση: Rua Dr. António Pires Antunes, 4-r/c esq.o - sala C, P-7350 Elvas.

4.8. Σήμανση: Υποχρεωτικές ενδείξεις: Carne de Porco Alentejano - ονομασία προελεύσεως, καθώς και το σήμα πιστοποίησης, δεόντως αριθμημένο, στο οποίο εμφαίνεται η ονομασία του προϊόντος και το όνομα του οργανισμού πιστοποίησης.

4.9. Εθνικές απαιτήσεις: Όλες οι εφαρμοζόμενες διατάξεις απορρέουν από την ισχύουσα εθνική και κοινοτική νομοθεσία.

Αριθ. ΕΚ: G/PT/000158/00.09.14.

Hμερομηνία παραλαβής του πλήρους φακέλου: 23 Ιουλίου 2001.